Жэуап псынщIэ
«Спартак-Налшык» (Налшык) — «Дружба» (Мейкъуапэ) — 5:1 (2:1). Налшык. «Спартак» стадион. Жэпуэгъуэм и 14-м. ЦIыхуи 120-рэ еплъащ.
Судьяхэр: Смирнов (Кисловодск), Бочков (Сочэ), Егоров (Дон Iус Ростов).
«Спартак-Налшык»: Щоджэн, Лелюкаев (Тебэрды, 77), Ольмезов, Белоусов, КIэдыкIуей, Машэжь (Талабкэ, 80),Салахетдинов (Дэхъу, 88), Iэпщацэ, Михайлов (Ашу, 63), Мэшыкъуэ И., Бажэ (Хьэгъур Къ., 78).
«Дружба»: Ковалёв (Гиголаев, 46), Черов (Кирьян, 34), Катаев, Ещенкэ, Хьэгъур Р., Къуэн, Еркин (Белов, 56), Делэкъуэ, Мамонов, Iэшэ (Мартынович, 56), Крылов (Кадимов, 56)
Топхэр дагъэкIащ: Еркиным, 3 (0:1). Ольмезовым, 6 (1:1). Бажэм, 42 — пенальтикIэ, (2:1). Мэшыкъуэ И., 66 (3:1). Машэжьым, 77 (4:1). Хьэгъур Къ., 90+3 (5:1).
Дагъуэ къыхуащIащ: Ещенкэ, Кирьян, Крыловым, Щоджэным, Лелюкаевым, Кадимовым, Мамоновым.
Бэрэжьей кIуам Песчанокопскэ посёлкэм щыIэу жэуапыншэу топитху къызэрыхудагъэкIар «Спартак-Налшыкым» псынщIэу ипшыныжащ. Пэжщ, вэсэмахуэрей зэIущIэри ди щIалэхэм хуэмыхуу ирагъэжьат икIи ещанэ дакъикъэм я гъуэр хьэщIэхэм къыхагъэщIат. АрщхьэкIэ абы иужь-кIэ дагъэлъэгъуар псэр зыгъэгуфIэщ.
КъыкIэлъыкIуэ ебгъэрыкIуэныгъэм налшыкдэсхэм ехъулIэныгъэ къахуихьащ. Бажэ Амир IэкIуэлъакIуэу кърита топыр Ольмезов Артур «Дружба»-м худигъэкIри, бжыгъэр зэхуэдэ псынщIэ дыдэу ищIыжащ. АдэкIэ «Спартак-Налшыкым» и тепщэныгъэр гъунапкъэншэт.
Загъэпсэхуну икIыным куэд имыIэжу Михайлов Константин хьэщIэхэм я гъуэм пэмыжыжьэу ираудащ. Пенальти! Ар Бажэ Амир Iэзэу игъэзэщIащ.
Джэгум и етIуанэ Iыхьэм Мейкъуапэ къикIахэм я щхьэр кърагъэIэтакъым. Мэшыкъуэ Ислъам, Машэжь Ратмир, Хьэгъур Къантемыр сымэ бжыгъэр 5:1-м нагъэсащ икIи зэман куэдкIэ «Спартак-Налшыкым» и тренер нэхъыщхьэу щыта Ешыгу Сэфарбий и нобэрей гъэсэнхэр нэрылъагъуу хагъэщIащ.
Гуапэщ махуиплI ипэкIэ Песчанокопскэм щагъуэта удын хьэлъэм ди щIалэщIэхэм я лъэр зэрыщIимыгъэхуар. Уеблэмэ, ерыщагъ ин зыхалъхьэри абыхэм я къыкIэлъыкIуэ хьэрхуэрэгъур бжыгъэшхуэкIэ ирагъэкIуэтыфащ. Апхуэдэу гупым къэкIуэну дахэ иIэну уегъэгугъэ.
Урысей Федерацэм футболымкIэ и етIуанэ дивизионым и «Ипщэ» гупым «Урожай»-м и пашэныгъэр щигъэбыдащ, «Чайка»-р Новороссийск зэрыщытемыкIуэфар къигъэсэбэпри. Ар зыкъомкIэ и фIыгъэщ ди лъахэгъу Къалмыкъ Амур. Краснодардэсхэм иужьу я хьэрхуэрэгъухэм худагъэкIа топитхури зейр адыгэ щIалэращ. КъызэрыкIыпа Къалмыкъым гъуащхьауэхэм я зэпеуэми бжьыпэр щиубыдащ, Мэшыкъуэ Хьэчим иригъэкIуэтэкIри. Мы зэхьэзэхуэм Амур бгъуэ къыщыхэжаныкIащ. Абдежми къыщызэтеувыIэну фэ теткъым. Абы щыгъуэми, ди жагъуэ зэрыхъущи, Хьэчим зыкъом щIауэ топ дигъэкIыжыфыркъым. Хэт ищIэн джэгугъуэ кIуам зэрызигъэпсэхуам ифI къекIынкIи хъунщ.
АдэкIэ фыщыдгъэгъуэзэнщ вэсэмахуэ зэхэта джэгугъуэм кърикIуа бжыгъэхэм: «Урожай» (Краснодар) — «Мэшыкъуэ-КМВ» (Псыхуабэ) — 2:0, «Краснодар-3» (Краснодар) — «Спартак-Владикавказ» (Владикавказ) — 3:3, «Волгарь» (Астрахань) — «Динамо-Ставрополь» (Ставрополь) — 3:0, «Черноморец» (Новороссийск) — «Чайка» (Песчанокопское) — 2:2, «Ангушт» (Нэзрэн) — «Биолог-Новокубанск» (Прогресс) — 0:1, «Академия» (Дон Iус Ростов) — СКА (Дон Iус Ростов) — 0:0.
ЕтIуанэ дивизионым и «Ипщэ» гупым къыкIэлъыкIуэ джэгугъуэр жэпуэгъуэм и 21-м щызэхэтынущ. А махуэм «Спартак-Налшыкыр» Ставрополь къалэм щыIущIэнущ абы и командэм.
Жыласэ Заурбэч.
